# Ofèlia Carbonell Torrents

Ofèlia Carbonell Torrents (Premià de Mar, 25 de maig de 1994) és una comunicadora cultural catalana que es desenvolupa com a podcaster, youtuber, columnista i escriptora.

## Carrera

Graduada pel Conservatori de Badalona i en Interpretació Musical amb l’especialitat de Violoncel pel Conservatori Superior del Liceu, es dedica a la comunicació en l'àmbit musical. En aquest sentit, ha col·laborat amb Catalunya Música i Catalunya Ràdio, com ara en el programa Músiques Empoderades. Així i tot, ha deixat d'identificar-se com a música. També escriu articles de forma autònoma en mitjans de comunicació com ara Núvol, l'Ara, Enderrock o Diacrític. És historiadora de l'art de formació.
Avui, participa en els pòdcasts Gent de Merda i Puja al puto robot!, tots dos de Radio Primavera Sound. Gràcies al primer, va rebre el premi Sonor a millor podcaster del 2023, juntament amb les companyes del format, i gràcies al segon va obtenir amb Oriol Estrada el premi Sonor al millor pòdcast d’entreteniment. També va conduir Les Muses per a Catalunya Ràdio, acompanyada de la locutora Juliana Canet, i és redactora del pòdcast La turra. D'una altra banda, va participar com a ponent en el Memefest del 2023, organitzat pel Centre de Cultura Contemporània de Barcelona.
En la faceta de youtuber, forma part del projecte multimèdia Canal Malaia i crea contingut de maquillatge, un camp en el qual és pionera en llengua catalana. D'altra banda, també és activa a Twitter, on acumula més d'11.000 seguidors.
El 2023, va debutar com a autora literària amb l'obra Fusta i resina a través de Columna Edicions. El llibre tracta sobre la duresa de la condició del músic i, secundàriament, la massificació del turisme a Barcelona. Carbonell va basar-se en la seva experiència per a escriure'l. Va publicar-se dins la recentment estrenada col·lecció Brunzits, dirigida per Juliana Canet. El llançament de la novel·la va resultar controvertit per les increpacions públiques de l'escriptora Juana Dolores, que va acusar Carbonell d'intrusisme laboral per la seva irrupció en el mercat literari. Més endavant, a la tardor del 2024, va publicar per mitjà l'Editorial Pòrtic un assaig sobre la bellesa i la feminitat a la Catalunya contemporània, titulat Les catalanes no es pinten. Va presentar el llibre en la 42a edició de la Setmana del Llibre en Català.

## Vida personal

Viu a Barcelona des de la pandèmia de COVID-19, quan la seva presència a internet es va començar a fer notòria.

## Obra

* Fusta i resina (Columna Edicions, 2023)
* Les catalanes no es pinten (Editorial Pòrtic, 2024)

## Referències

* 1 2 S., A. «Neix ‘Brunzits', una nova col·lecció d'autors joves de Columna». El Punt Avui, 17-06-2023. [Consulta: 17 juny 2023].
* 1 2 3 «Ofèlia Carbonell». Centre de Cultura Contemporània de Barcelona (CC-BY-SA via OTRS, 15-02-2023. [Consulta: 17 juny 2023].
* 1 2 «''Les Muses'' de Catalunya Ràdio comentaran cada setmana un espectacle del Festival de Peralada». El Gerió Digital, 30-06-2022. [Consulta: 17 juny 2023].
* ↑ Fajardo Martín, Carla. «Ofèlia Carbonell: "Em feia por no fer tuits prou bons i que això em fes perdre valor"». Ara, 14-06-2023. [Consulta: 17 juny 2023].
* ↑ Rodrigo, Victor. «Ofèlia Carbonell: de l'humor a base de tuits a la creació de contingut en català». NacióDigital, 17-02-2023. [Consulta: 18 juny 2023].
* ↑ «Els primers convidats!». Universitat de Lleida, 20-04-2022. [Consulta: 18 juny 2023].
* ↑ Garcia, Maria. «Premis Sonor 2023: tots els guanyadors i guanyadores dels premis de podcast en català». La República, 16-05-2023. [Consulta: 17 juny 2023].
* ↑ Carratalà, Sebastià. «Els Premis Sonor 2024 guardonen onze pòdcasts». Diari La Veu, 30-04-2024. [Consulta: 26 maig 2024].
* ↑ CCMA. «Més info - La turra». [Consulta: 30 març 2024].
* ↑ «Memefest 2023: com demanar disculpes a internet». De boca a orella a Ràdio 4. RTVE, 10-03-2023. [Consulta: 17 juny 2023].
* ↑ «El català, una llengua a la recerca urgent d’«influencers»». NacióDigital, 08-11-2021. [Consulta: 17 juny 2023].
* 1 2 Biosca Rubia, Anna. «"A la Taylor Swift li diria que em perdonés"». Mirall, 15-12-2021. [Consulta: 17 juny 2023].
* ↑ «Ofèlia Carbonell: “La vocació es fa servir per justificar precarietat laboral”» (en catalan), 14-06-2023. [Consulta: 19 juny 2023].
* ↑ «Juana Dolores carrega contra Juliana Canet i Ofèlia Carbonell: "stop intrusió laboral en la literatura, plis"». Racó Català, 16-06-2023. [Consulta: 18 juny 2023].
* ↑ Llort, Lluís. «Versions originals en català». El Punt Avui, 20-09-2024. [Consulta: 25 novembre 2024].
* ↑ Martín, Helena. «Ofèlia: “Internet ha obligat els mitjans i la cultura pop a ser més responsables”». Surtdecasa.cat, 20-10-2020. [Consulta: 17 juny 2023].